Sagunt fa un pas més pel valencià entre la joventut
17 de maig 2023

![](/media/rhyh330f/foto_c.jpg?width=850&height=850)

El pròxim divendres 19 de maig, dins de les activitats del Gabinet de Promoció del Valencià i en coordinació amb els actes del cicle «Lluna Nova» del departament de Joventut, tindrà lloc al Casal Jove del Port de Sagunt l’actuació de l’_influencer_ Cabrafotuda i de la cantant Gem.

L’acte, que començarà a les 19.00 hores, està orientat principalment al sector juvenil, consumidor habitual de continguts en valencià. Les persones assistents tindran l’oportunitat de veure la projecció del vídeo _Balla el valencià_ del grup Canta Canalla, gravat a la nostra ciutat, i el seu ídol de xarxes Cabrafotuda (Fran Tudela), un dels creadors de continguts emergents i cara popular de la televisió valenciana, que parlarà sobre _El valencià en les xarxes socials_. Tot seguit, Gem oferirà un concert acústic a partir dels tres discos publicats i de nous materials en preparació. Gem és el nom artístic de Gemma Vañó Guarner, cantautora valenciana natural de Benigànim; va estudiar Treball Social, però des dels díhuit anys interpreta la seua música i ha estat premiada en diversos certàmens. Per a la crítica, té una veu suggeridora i plena de matisos, amb unes composicions serenes i corprenedores, que se sent com peix en l’aigua en l’_indie pop_, amb tocs de _rock_ i _folk_ en algun tema; en definitiva, una cantant que ve per a quedar-se. Gem forma part del col·lectiu Mandarina Management, que treballa des de Gandia amb grups de _rock_ emergents per donar un aire diferent a l’escena musical.

Esta proposta del Gabinet de Promoció del Valencià, planificada amb el Casal Jove, pretén acostar els jóvens a la cultura feta en valencià, consolidar fets culturals que ja són presents en la societat, com ara el consum desacomplexat de continguts en qualsevol llengua, i servir d’inspiració al col·lectiu juvenil, ple de projectes possibles.

La regidora del Promoció del Valencià, Maria Josep Soriano, ha comentat: **«Aquesta proposta és una ocasió immillorable per a comprovar que el valencià està ben viu a les xarxes socials com a mitjà de comunicació entre els joves, no sols musicalment, sinó com a animador per a la creació de diferents continguts audiovisuals. Vos convidem a participar i gaudir en valencià».**

*   [](http://www.facebook.com/sharer.php?u=https://aytosagunto.es/va/actualitat/sagunt-fa-un-pas-mes-pel-valencia-entre-la-joventut/ "Facebook")
*   [](http://twitter.com/share?url=https://aytosagunto.es/va/actualitat/sagunt-fa-un-pas-mes-pel-valencia-entre-la-joventut/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-fa-un-pas-mes-pel-valencia-entre-la-joventut/ "Linked In")
*   [](mailto:?body=https://aytosagunto.es/va/actualitat/sagunt-fa-un-pas-mes-pel-valencia-entre-la-joventut/)